དེ་ཡང་ཐ་སྙད་འདི་ཐོག་མར་བྱུང་ས་ནི་མདོ་ལང་ཀར་གཤེགས་པ་ཡིན།མདོ་ལང་ཀར་གཤེགས་པའི་རྒྱ་འགྱུར་དང་བོད་འགྱུར་གཉིས་ཆར་དུ་ནང་དོན་ཁྱད་པར་གང་ཡང་མེད་པའི་ཐོག་ནས་བྱང་ཆུབ་སེམས་དཔའ་བློ་གྲོས་ཆེན་པོས་སངས་རྒྱས་ལ་དྲི་བ་ཞུས་པ་དང་འབྲེལ་བའི་ཐོག་ནས་བྱུང་བ་ཞིག་ཡིན།དེ་ཡང་མདོའི་ཚིག་མདོར་བསྡུས་ན།ཤིང་ཨ་མྲ་ལ་འབྲས་བུ་སྨིན་པ་ལྟར་སེམས་ཅན་རྣམས་ཀྱིས་འབྲས་བུ་རིམ་གྱིས་ཐོབ་པ་དང་།སངས་རྒྱས་ཀྱི་ཡེ་ཤེས་ཀྱིས་གདུལ་བྱའི་དོན་མཛད་པ་ཉི་མའི་འོད་སྣང་ས་ལ་འཕྲོ་བའི་དཔེས་ཅིག་ཅར་དུ་འཇུག་པར་གསུངས་པ་སྟེ།དེ་ཡང་ལང་ཀར་གཤེགས་པ་ལས།བློ་གྲོས་ཆེན་པོ་རང་གི་སེམས་སྣང་བའི་རྒྱུད་ནི་རིམ་གྱིས་འཇུག་པས་རྣམ་པར་འདག་སྟེ།ཅིག་ཅར་ནི་མ་ཡིན་ནོ།།འདི་ལྟ་སྟེ་བློ་གྲོས་ཆེན་པོ་ཤིང་ཨ་མྲའི་འབྲས་བུ་ནི་རིམ་གྱིས་སྨིན་པར་འགྱུར་གྱི་ཅིག་ཅར་མ་ཡིན་ནོ།།ཞེས་རིམ་གྱིས་པའི་འཇུག་པའི་གཞུང་བསྟན་ཅིང་།དེའི་མཇུག་ཏུ།བློ་གྲོས་ཆེན་པོ་འདི་ལྟ་སྟེ།ཟླ་བ་དང་ཉི་མའི་དཀྱིལ་འཁོར་ནི་འོད་ཟེར་གྱིས་གཟུགས་སུ་སྣང་བ་ཐམས་ཅད་ཅིག་ཅར་མངོན་པར་བྱེད་དོ།།དེ་བཞིན་དུ་བློ་གྲོས་ཆེན་པོ་དེ་བཞིན་གཤེགས་པ་ཡང་སེམས་ཅན་རང་རང་གི་སེམས་སྣང་བའི་གནས་ངན་ལེན་གྱི་བག་ཆགས་དང་བྲལ་བ་རྣམས་ལ་རྒྱལ་བ་ཡེ་ཤེས་བསམ་གྱིས་མི་ཁྱབ་པའི་ཡུལ་དང་།སྤྱོད་ཡུལ་ཅིག་ཅར་ཡང་དག་པར་སྟོན་ཏོ།།ཞེས་སོགས་དང་།བློ་གྲོས་ཆེན་པོ་འཕགས་པ་སོ་སོ་རང་རིག་པའི་ཆོས་ཀྱི་མཚན་ཉིད་ཀྱང་ཡོད་པ་དང་།མེད་པའི་ལྟ་བ་ངན་པ་རྣམ་པར་ཟློག་པས་ཅིག་ཅར་རྣམ་པར་མཛེས་སོ།།ཞེས་གསུངས་པ་འདི་བསམ་གཏན་ཆོས་ལུགས་པ་རྣམས་ཀྱིས་ཏོན་མེན་དང་ཅན་མེན་ཞེས་པའི་ཐ་སྙད་འདི་གཉིས་ཀྱི་ཁུངས་སུ་ངོས་འཛིན་བྱེད་པ་ཡིན།དེང་གི་བསམ་གཏན་ཆོས་ལུགས་ཀྱི་ཞིབ་འཇུག་དང་།ཐན་ཅིན་གྱི་འགྲེལ་བཤད་དག་ཏུའང་འདི་བཞིན་འབྱུང་བ་ཡིན།བསམ་གཏན་ཆོས་ལུགས་ཀྱི་མན་ངག་དག་སློབ་དཔོན་བོ་དྷི་དྷརྨོད་ཏ་རས་ཁོང་གི་སློབ་མ་ཧྭི་ཁི་ལ་ཆིག་བརྒྱུད་དུ་བཏད་ཅིང་།དེ་ཡང་ལང་ཀར་གཤེགས་པའི་མན་ངག་ལ་བསྟེན་ནས་བཤད་པ་ཡིན།དེ་ནས་བརྒྱུད་རབས་བཞི་པའི་དུས་ནས་འཕགས་པ་འཇམ་དཔལ་གྱིས་བསྟན་པའི་ཤེས་རབ་ཀྱི་ཕ་རོལ་དུ་ཕྱིན་པའི་མདོའི་མན་ངག་ལ་རྟེན་ནས་བཤད་པ་དང།བརྒྱུད་རབས་དྲུག་པ་ཧི་ནིང་གི་དུས་ནས་འཕགས་པ་རྡོ་རྗེ་གཅོད་པ་ཉིད་ལ་རྟེན་ནས་གཙོ་བོར་བཤད་པ་གནང་བ་བསམ་གཏན་ཆོས་ལུགས་པའི་གཞུང་དུ་གསལ།མ་ཟད།དྷརྨོཏྟ་རའི་གཞུང་འཇུག་སྒོ་གཉིས་དང་སྤྱོད་པ་བཞི་ཞེས་པར་ཡང་ཏོན་ཙེན་གྱི་དགོངས་པ་བཤད་ཡོད་ཚུལ་ཁོང་ཅག་གི་མཁས་པས་སྨྲས་སོ།།